**Poslanie a funkciu školskej samosprávy definuje § 24 ods. 1 zákona č. 596/2003 Z. z.**

„**Rada školy**, obecná školská rada a územná školská rada sú iniciatívne a poradné samosprávne orgány, ktoré vyjadrujú a presadzujú verejné záujmy a záujmy žiakov, rodičov, pedagogických zamestnancov a ostatných zamestnancov v oblasti výchovy a vzdelávania. Plnia úlohu verejnej kontroly, posudzujú a vyjadrujú sa k činnosti škôl, školských zariadení, orgánov miestnej štátnej správy, orgánov obcí a samosprávnych krajov z pohľadu školskej problematiky.“**Kompetencie rady školy**

* Uskutočňuje výberové konanie na vymenovanie riaditeľa školy alebo školského zariadenia (ak nie je súčasťou školy) a na základe výberového konania predkladá zriaďovateľovi návrh na vymenovanie kandidáta do funkcie riaditeľa. Rada školy je výberovou komisiou podľa § 4 ods. 2 zákona č. 596/2003 Z. z.. Zriaďovateľ v súlade s § 3 ods. 2 uvedeného zákona vymenuje na základe návrhu rady školy riaditeľa do 30 dní odo dňa predloženia návrhu, ktorý je pre neho záväzný. Návrh rady školy je pre zriaďovateľa, záväzný.
* Predkladá návrh na odvolanie riaditeľa. Rada školy môže predložiť zriaďovateľovi návrh na odvolanie riaditeľa. Takýto návrh zriaďovateľovi nepodáva bezdôvodne, musí byť vždy s odôvodnením. Návrh pre zriaďovateľa nie je záväzný.
* Vyjadruje sa k návrhu na odvolanie riaditeľa. V prípade, ak zriaďovateľ odvoláva riaditeľa podľa § 3 ods. 7 písm. b) a písm. c) a ods. 8 písm. b) a c) zákona č. 596/2003 Z. z. vyžaduje sa vyjadrenie rady školy. Právny predpis tu ustanovuje časový limit na vyjadrenie do 15 dní. Ak sa príslušná rada školy dovtedy nevyjadrí, zriaďovateľ riaditeľ môže riaditeľa odvolať aj bez jej vyjadrenia.
* Vyjadruje sa ku skutočnostiam, ustanoveným v § 5 ods. 7 zákona č. 596/2003 Z. z.:

**Riaditeľ predkladá rade školy na vyjadrenie:**

- návrhy na počty prijímaných žiakov,

- návrh na zavedenie študijných alebo učebných odborov,

- návrh školského vzdelávacieho programu a výchovného programu,

- návrh rozpočtu,

- návrh na vykonávanie podnikateľskej činnosti školy alebo školského zariadenia,

- správu o výchovno-vzdelávacej činnosti, jej výsledkoch a podmienkach (v zmysle vyhlášky MŠ SR č. 9/ 2006 Z. z. o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení a Metodického usmernenia MŠ SR č. 9/2006-R z 25. mája 2006 k vyhláške MŠ SR č. 9/2006 z. z. ...),

- správu o výsledkoch hospodárenia školy alebo školského zariadenia,

- koncepčný zámer rozvoja školy alebo školského zariadenia rozpracovaný najmenej na dva roky a každoročne jeho vyhodnotenie,

- informáciu o pedagogicko-organizačnom a materiálno-technickom zabezpečení výchovno-vzdelávacieho procesu,

- k návrhu na vyradenie školy alebo školského zariadenia zo siete škôl a školských zariadení Slovenskej republiky alebo zaradenie do siete.

Členmi rady školy pri strednej škole sú:

- 2 zvolení zástupcovia pedagogických zamestnancov školy,

- 1 zvolený zástupca ostatných zamestnancov školy (nepedagogických),

- 3 zvolení zástupcovia rodičov, ktorí nie sú zamestnancami školy,

- 4 delegovaní zástupcovia zriaďovateľa,

- 1 zástupca žiakov príslušnej školy